Duitse ambassadeur ry taxi met '71 VW Kombi | News24
Duitse ambassadeur ry taxi met '71 VW Kombi
=Taxibestuurders en pendelaars in Mamelodi kom kyk Saterdag na die vreemde "taxi", #KhombiSAGermany van die Duitse ambassade in Pretoria, in hul geweste. Foto: Lisa Hnatowicz
Die naweek was daar 'n ander soort "taxi" en bestuurder in strate van Mamelodi in die ooste van Pretoria.
Walter Lindner, Duitse ambassadeur, was agter die stuur van die ambassade se opgeknapte Kombi in die kleure van die Duitse vlag om pendelaars in die township rond te ry.
Lindner was self voorheen 'n taxibestuurder in Duitsland.
Voordat hy hier die strate slegs vir die dag kon invaar, moes hy eers sy "taxi-geloofs-briewe" by lede van die Mamelodi-taxivereniging kry.
Dit het onder meer 'n mengeldrankie van Coke en Fanta ingesluit wat Lindner in een sluk ten aanskoue van die ander taxibestuurders moes afsluk.
Lindner het hulle toe uitgevra oor hul lewe as taxibestuurders en of hulle genoeg geld verdien om vir hul families te sorg.
Almal het dadelik "nee" geantwoord.
Die Kombi, wat van 1971 dateer, heet deesdae #KhombiSAGermany, 'n woordspeling van die Zoeloe-uitdrukking "Khombisa" (om te wys) en soos wat Suid-Afrikaners in die volksmond na die Volkswagen-mikrobus verwys.
Twee Volkswagen-geesdriftiges, Jan en Michelle Pretorius, het dié stuk geroeste metaal onder hande gehad nadat die ambassade juis 'n Kombi, weens die langdurige liefdesverhaal tussen Suid-Afrikaners en hul Volkswagen Kombi's, wou gebruik om Duitsland op 'n "vars en opwindende wyse" hier te bemark.
"Met #KhombiSAGermany gaan ons Duitsland na jou bring.
"Ons hoop om met Suid-Afrikaners oor die land heen in gesprek te tree in hierdie bus," het Lindner by die bekendstelling van die bus in Julie gesê.
Hy wou juis daarom ook die pendelaars in Mamelodi 'n "Duitse ervaring" op die bus gee.
Die Kombi se sitplekke is in 'n L-vorm om gesprek aan te moedig.
Daar is arendmotiewe op die sitplekke en op die voorkant van die bus. 'n Arend kom op die Duitse nasionale skild voor.
Lindner het voordat hy weer agter die stuur van die Kombi ingeskuif het, eers die deur vir die pendelaars oopgehou en een selfs gehelp met haar inkopiesakke.